b'\n_START_ARTICLE_\nTurun Nuori Teatteri\n_START_PARAGRAPH_\nTurun Nuori Teatteri (ruots. \xc3\x85bo Unga Teater) on Turussa toimiva ammattijohtoinen harrastajateatteri. Aiemmin my\xc3\xb6s nimill\xc3\xa4 Turun Lapsi- ja Nuorisoteatteri ja Turun Lapsiteatteriyhdistys toiminut teatteri on perustettu vuonna 1972._NEWLINE_Teatterin esityksi\xc3\xa4 j\xc3\xa4rjestet\xc3\xa4\xc3\xa4n Ursininkadun teatteritilan lis\xc3\xa4ksi mm. Ravintola Samppalinnan terassilla, Kakolanm\xc3\xa4ell\xc3\xa4 (vuoteen 2009 asti) sek\xc3\xa4 kes\xc3\xa4st\xc3\xa4 2012 my\xc3\xb6s ravintola Teinin sis\xc3\xa4pihalla.\n_START_SECTION_\nToiminta\n_START_PARAGRAPH_\nTeatteri tekee vuosittain 5\xe2\x80\x938 produktiota erilaisille yleis\xc3\xb6ille p\xc3\xa4iv\xc3\xa4koti-ik\xc3\xa4isist\xc3\xa4 aikuisiin. Teatterin vuosittainen  katsojam\xc3\xa4\xc3\xa4r\xc3\xa4 20\xc2\xa0000\xe2\x80\x9325\xc2\xa0000. Teatterin toiminnassa on vuositasolla mukana yli 300 lasta ja nuorta, ja toiminta on kaksikielist\xc3\xa4. Esitysten lis\xc3\xa4ksi Turun Nuori Teatteri j\xc3\xa4rjest\xc3\xa4\xc3\xa4 taiteen perusopetusta peruskouluik\xc3\xa4isille.\n_START_SECTION_\nPalkinnot\n_START_PARAGRAPH_\nTeatteri on saanut Turun kaupungin taidepalkinnon ja Mannerheimin Lastensuojeluliiton Varsinais-Suomen piirin ITU-palkinnon. Lis\xc3\xa4ksi teatteri on saanut lukuisia kunniamainintoja teatterialan tapahtumissa. Turun Nuorelle Teatterille my\xc3\xb6nnettiin vuoden 2012 Thalia-gaalassa vuoden harrastajateatteripalkinto.'